EDUCATION WEBINAR - ACOUSTIC DESIGN - KV Renderings - 3D Renderings, 360º views, Design Studio, Animations
Tuesday, July 7 at noon qualifies for 1 HSW LU Geskiedenis ‘moet buite skoolmure oorgedra word’ | Netwerk24
Geskiedenis ‘moet buite skoolmure oorgedra word’
Deur Charné Kemp 13 Julie 2018 05:29
Twee van die land se vooraanstaande geskiedskrywers het Woensdagaand op die Vrystaat Kunstefees gesê geskiedenis moet buite die skoolmure oorgedra en gedebatteer word.
Van links is prof. André Wessels, gespreksleier, met dr. Dan Sleigh en prof. Hermann Giliomee op die Vrystaat Kunstefees in gesprek. Foto: Charné Kemp
Dr. Dan Sleigh en prof. Hermann Giliomee, akademici en bekroonde skrywers wat aan die Hulde aan Helde-gespreksessie deelgeneem het, het staande applous gekry.
Bykomende stoele moes by die stampvol saal in die Nasionale Afrikaanse Letterkundige Museum ingedra word.
Sleigh en Giliomee word albei vanjaar 80 jaar oud.
Benewens die gewigtige en bekroonde romans, boeke en navorsing wat hulle neergepen het, is albei ook te sien in Die Afrikaners, ’n TV-reeks op kykNET oor die geskiedenis van die Afrikaner, waaroor Giliomee ook boeke geskryf het.
Giliomee meen die regering se voorneme om die vak lewensoriëntering met geskiedenis vervang, is nie wenslik nie.
“Geskiedenis moet eerder as lewendige debat buite die skool aangebied word, want daar is nie ’n absolute waarheid nie.
“Ek is dankbaar dat die TV-reeks uitgesaai word om die geskiedenis te vertel. Meer sulke programme moet gemaak word.”
Sleigh meen geskiedenis is sowel ’n wetenskap as ’n kuns.
“Ek moes kuns in my romans gebruik om die geskiedenis verbeeldingryk uit te beeld.”
Sleigh sê wanneer hy ’n boek skryf, het hy reeds die navorsing begryp.
Dr. Dan Sleigh skerts met mense wat by die gespreksessie op die Vrystaat Kunstefees boeke gekoop het. Foto: Charné Kemp
Giliomee sê Suid-Afrika beleef aan die einde van elke eeu ’n enorme strukturele krisis waarvan die toekoms onseker is.
“Teen 1795 was die Oos-Indiese Kompanjie bankrot, onderwys niebestaande, amptenare het hulself verryk en boere was gebelg oor die regering se gebrek aan beskerming. Teen 1902 het die Anglo-Boereoorlog die ekonomie byna gekelder.
“Tog kry mense dit altyd reg om weer op te staan en nuwe uitdagings aan te pak.”
Dit is insiggewend dat Andries Stockenström Piet Retief voor die Groot Trek gewaarsku het dat hulle sou ontaard in ’n yl verspreide bevolking wat van swart arbeid afhanklik is, “wat vandag dalk steeds die geval is”.
“Vandag staan geen Afrikaner-leier uit nie; nie eens taal kan die groepe verenig nie.”
Hy vind dit betreurenswaardig dat die regering hom ook nie aan bruin mense se behoeftes steur nie.
Suid-Afrika se jongste uitdaging is grondonteiening sonder vergoeding.
Sleigh en Giliomee is ook in etlike sake as deskundige getuies in grondeise betrek.
Daarbenewens is Sleigh betrokke by ’n organisasie wat geskiedkundige dokumente bewaar, vertaal en navors sodat feite bewaar en wanvoorstellings verkeerd bewys word.
Dr. Dan Sleigh (links) en prof. Hermann Giliomee, albei linkshandig, teken hul boeke vir lesers. Foto: Charné Kemp
Van links is prof. André Wessels, gespreksleier, dr. Dan Sleigh en prof. Hermann Giliomee. Foto: Charné Kemp
Meer oor: Hermann Giliomee | Geskiedenis